যাই হোক বাংলা ভাষার ক্রম বিবর্তনের ব্যবচ্ছেদ আমার পক্ষে সম্ভব না। সে চেষ্টা আমি করছিও না। তবে সাম্প্রতিক সময়ের লিখিত ও কথ্য বাংলার দ্রুত বিবর্তন প্রবণতাকে পাশ কাটিয়ে এড়িয়ে চলাও বোধহয় সহজ না । যেমন ধরুন আমাদের ফেসবুক সাহিত্যের ভাষা। অল্প বয়সী ছেলে মেয়েরাই বিশেষত এ সাহিত্যের কান্ডারি। অসীম দক্ষতায় তারা লিখিত বাংলায় নতুন নতুন শব্দরাজি সংযোজন বিয়োজনের মধ্যে দিয়ে এ ভাষাকে সমৃদ্ধ করে চলেছে। বাংলায় বিদেশী ভাষার অন্তর্ভুক্তি যেহেতু নতুন কিছু না তাই তাদের এই প্রয়াসকে ইতিবাচক দৃষ্টিতেই দেখা উচিৎ। চেয়ার টেবিল আনারস আতা যদি নির্দোষ হয় তবে কথায় কথায় অনায়াস উচ্চারন সো, সোদ্যাট, ট্রিট বা ফ্রান্স কে-ই বা বাংলা মেনে নেবে না কেন!